સ્વચ્છતા સર્વેક્ષણ 2018નો ગત 4 જાન્યુઆરીથી પ્રારંભ થયો છે અને 10 માર્ચ સુધીમાં દેશભરના નકકી થયેલા 4 હજારથી વધુ શહેરોમાં ટીમના સભ્યો રૂબરૂ જઇને જાત ચકાસણી કરશે. ભાવનગરમાં 10મી ફેબ્રુઆરી-શનિવારે ટીમના સભ્યો દ્વારા જાતે પસંદગી થયેલા સ્થળોની મુલાકાત લઇને સ્વચ્છતાનો માપદંડ નકકી કરાશે. જેમાં સભ્યો દ્વારા સ્થળ પરથી ફોટા અને વિગતો ઇન્ટરનેટના માધ્યમથી દિલ્હી મોકલી અપાશે. ત્યારબાદ 10 માર્ચ પછી ગમે ત્યારે પરિણામ જાહેર થશે. સ્વચ્છતા સર્વેક્ષણમાં અગ્ર હરોળમાં સ્થાન મેળવવા ભાવનગર મહાપાલિકા દ્વારા છેલ્લા 3 મહિનાથી ભરપુર પ્રયાસો કરી લોકોને જાગૃત કરવા સાથે સઘન સ્વચ્છતા અભિયાન હાથ ધરાયું છે. સોલીડ વેસ્ટ મેનેજમેન્ટ વિભાગ દ્વારા ગંદકી ફેલાવનાર તથા પ્રતિબંધીત પ્લાસ્ટિક વેચનાર સામે કડક ઝુંબેશ પણ ચાલી રહી છે. પરંતુ ભાવનગરના નગરજનોનો સહકાર અને ઉત્તમ યોગદાન વગર સ્વચ્છતાની આ હરિફાઇમાં અગ્રહરોળમાં આવવું ભાવનગર માટે મુશ્કેલ છે. ત્યારે મ્યુ.તંત્રની મહેનત સાથે લોકોની જાગૃતિ પણ તેટલી જ જરૂરી છે. ભાવનગરનો ક્રમાંક જેટલો આગળ આવશે એટલી જ ગ્રાંટની રકમ વધુ મળી શકશે.